DA Den Europæiske Unions Tidende C 62/3

Konklusioner vedtaget af Rådet og repræsentanterne for medlemsstaternes regeringer, forsamlet i Rådet, om inklusion i mangfoldighed for at sikre uddannelse af høj kvalitet for alle

(2017/C 62/02)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER,

SOM MINDER OM den politiske baggrund for dette spørgsmål, jf. bilaget, og navnlig FN's mål for bæredygtig udvikling (SDG) nr. 4 (1), den fælles rapport om uddannelsesområdet (EF 2020) (2) og Pariserklæringen om fremme af medborgerskab og de fælles værdier frihed, tolerance og ikkediskrimination ved hjælp af uddannelse (3),

SOM NOTERER SIG Kommissionens meddelelse om forbedret og moderniseret uddannelse (4),

SOM ANERKENDER FØLGENDE:

— Den Europæiske Union bygger på fælles værdier og almindelige retsgrundsætninger, jf. artikel 1, 2 og 3 i traktaten om Den Europæiske Union (TEU), som udgør en ny fase i processen hen imod en stadig snævrere union mellem de europæiske folk.

— Uddannelsespolitikken spiller en afgørende rolle med hensyn til at fremme inklusion og respekt for mangfoldighed i Den Europæiske Union (EU).

— Inkluderende uddannelse opfylder forskellige behov hos alle lærende i formelle, ikkeformelle og uformelle sammenhænge med henblik på at tilskynde alle til at deltage i uddannelse af høj kvalitet.

— Mangfoldigheden i de europæiske samfund indebærer både muligheder og udfordringer for uddannelsessystemerne og kræver, at der lægges større vægt på at fremme inklusion og fælles værdier for at lette sameksistensen mellem forskellige kulturelle identiteter i et fredeligt og demokratisk Europa.

— Mangfoldigheden i Europa vil vokse yderligere i fremtiden, og der er et reelt behov for at bekæmpe alle former for intolerance og social udstødelse, som berører både de europæiske borgere og migranterne, navnlig de nyankomne.

— Betydningen af at fremme enhed i mangfoldighed inden for uddannelsespolitikker er også i lyset af 60-året for Romtraktaterne fra 1957 afgørende for at kunne opbygge et inklusivt samfund,

UNDERSTREGER FØLGENDE:

— Uddannelse skal fremme inklusion i mangfoldighed for at sikre uddannelse af høj kvalitet for alle og samtidig give alle lærende sociale kompetencer, medborgerkompetencer og interkulturelle kompetencer for at styrke, bekræfte og fremme EU's demokratiske værdier, grundlæggende rettigheder, social inklusion og ikkediskrimination samt aktivt medborgerskab.

— Indsatsen for at sikre inkluderende uddannelse af høj kvalitet bør anskues i et livslangt perspektiv, der dækker alle uddannelsesaspekter. Uddannelse bør være til rådighed og tilgængeligt for alle lærende i alle aldersgrupper, herunder lærende, der står over for udfordringer, f.eks. lærende med særlige behov eller handicap, lærende fra socioøkonomisk dårligt stillede grupper, migrantbaggrund eller geografisk belastede områder eller krigshærgede områder, uanset køn, race eller etnisk oprindelse, religion eller tro, handicap, alder eller seksuel orientering;

ANERKENDER FØLGENDE:

— Som fastsat i FN's mål for bæredygtig udvikling (SDG) nr. 4 om at sikre inkluderende og lighedsorienteret kvalitetsuddannelse og fremme mulighederne for livslang læring for alle bør uddannelse af høj kvalitet sikre, at alle lærende tilegner sig de kompetencer (viden, kvalifikationer og holdninger), der kræves for at fremme bæredygtig udvikling, herunder bl.a. gennem uddannelse til bæredygtig udvikling og livsstilsvalg, menneskerettigheder, ligestilling af kvinder og mænd, fremme af en fredskultur og ikkevold, verdensborgerskab og værdsættelse af kulturel mangfoldighed og af kulturens bidrag til bæredygtig udvikling.

— Uddannelse af høj kvalitet for alle baseret på inklusivitet, ligestilling, lighed, passende kompetencer og værdier medvirker også til at fremme beskæftigelsesegnethed, entreprenørskab, innovativ tænkning, digitale færdigheder og kompetencer og en lærendes holistiske udvikling med henblik på aktivt medborgerskab.

— Ligestilling og lighed er ikke det samme, og uddannelsessystemerne må væk fra den traditionelle forestilling om, at der findes én løsning for alle. Lige muligheder for alle er afgørende, men ikke nok: Der skal tilstræbes »lighed« i målene, indholdet, undervisningsmetoderne og læringsformerne inden for uddannelsessystemerne for at sikre uddannelse af høj kvalitet for alle;

UNDERSTREGER FØLGENDE:

— Uddannelsessystemerne bør tilgodese de forskellige behov, evner og muligheder hos alle lærende og tilbyde læringsmuligheder for alle i formelle, ikkeformelle og uformelle uddannelsessammenhænge.

— Lærere, undervisere og andet undervisningspersonale bør have mere støtte for at kunne fungere godt i uddannelsessystemer, som giver mulighed for fleksible læringsforløb, og som opfylder lærendes forskellige behov, evner og muligheder. Disse læringsforløb bør, når det er relevant, være skræddersyede, bottom-up-baserede og kollaborative.

— Uddannelse kan ikke betragtes isoleret fra sociale, politiske, historiske, miljømæssige og økonomiske aspekter. Uddannelsespolitikkens primære rolle bør suppleres og understøttes kooperativt af andre politikområder for at sikre uddannelse af høj kvalitet for alle;

OPFORDRER MEDLEMSSTATERNE TIL I OVERENSSTEMMELSE MED NATIONALE FORHOLD

1. at overveje en samlet tilgang for hele skolen, hvor der tilskyndes til inddragelse af både hele skolesamfundet (5) og en større kreds af interessenter (6) ud over samfundet som helhed, for at håndtere de spørgsmål, som skolen ikke har og ikke kan have den relevante ekspertise indenfor. Dette vil bidrage til at sikre inkluderende og lighedsorienteret kvalitetsuddannelse for alle

2. at fremme en demokratisk og inkluderende skolekultur og -etos, der værdsætter mangfoldighed, fremmer medie- og IT-færdigheder med henblik på en kritisk og reflekterende vurdering af information og øger bevidstheden om manipulation og propaganda, giver plads til dialog og drøftelse om kontroversielle spørgsmål og skaber et stimulerende og befordrende miljø, så alle lærende kan virkeliggøre deres fulde potentiale

3. at fremme udviklingen og indførelsen af tiltag, der gør det muligt tidligt at konstatere og forebygge social udstødelse, mobning, skolefrafald og tidlige tegn på radikalisering, som kan føre til voldelig ekstremisme

4. at tilskynde til at skabe muligheder for alle lærende for at deltage i fleksible forløb, herunder udvikling af erhvervskompetencer og -kvalifikationer, ved at kombinere formelle programmer, uddannelse på arbejdspladsen, digital læring og fjernundervisning, validering af ikkeformel og uformel læring på grundlag af stærke partnerskaber mellem erhvervsuddannelsesinstitutioner, erhvervslivet, arbejdsmarkedets parter og andre relevante interessenter

5. at fremme dagtilbud af høj kvalitet som en vigtig tidlig foranstaltning, herunder støtteforanstaltninger for børn med særlige behov, eventuelt under hensyntagen til nøgleprincipperne i kvalitetsrammen for dagtilbud (7). Erfaringen viser, at dagtilbud af høj kvalitet udmærker sig som en politisk foranstaltning, der kan mindske uligheder gennem en persons livslange læringsforløb

6. at fremme tilgange, der støtter personer under uddannelse, bl.a. gennem indsamling af feedback fra studerende om deres læringserfaringer, samt bestemmelser om inklusivitet og lighed, der skal forsøge at kompensere for forskellige udgangssituationer, dvs. bestemmelser, der rækker videre end at skabe lige vilkår, for at sikre inklusion i mangfoldighed og fremskridt i retning af større lighed

7. at fremme kendskabet til digital undervisning i uddannelsesprogrammer for at styrke kvalitet, lighed og inklusion i bevidsthed om, at en vellykket indførelse forudsætter en kombineret tilgang, der omfatter passende indhold, infrastruktur (8), støtte (9) og kultur (10)

8. om nødvendigt at udvikle forskellige uddannelsesmuligheder, der afsluttes med et eksamensbevis, og fremme fleksible læringsforløb. Dette vil støtte alle typer af lærende, idet de får mulighed for at tilegne sig anerkendte kvalifikationer og dermed finde meningsfuld beskæftigelse og opnå personlig udvikling

9. at støtte lærere, undervisere og andet undervisningspersonale og fremme deres motivation og kompetencer, eksempelvis deres emotionelle intelligens og sociale færdigheder, så de under deres grunduddannelse og løbende faglige udvikling lærer at håndtere mangfoldighed, bl.a. gennem digital undervisning, praktiske værktøjer, løbende støtte samt vejledning, og samtidig også fremme en mere alsidig lærerstab

10. at fremme samarbejde og innovative tilgange mellem uddannelsesinstitutioner, lokalsamfund, lokale og regionale forvaltninger, forældre, familien i bred forstand, aktører på ungdomsområdet, frivillige, arbejdsmarkedets parter, arbejdsgivere og civilsamfundet for at styrke inklusionen og en følelse af tilhørsforhold og positiv identitet og på den måde bidrage til at forebygge radikalisering, der fører til voldelig ekstremisme (11), og samtidig sikre, at det uddannelsesmæssige indhold, pædagogikkerne og værktøjerne er tidssvarende og relevante i lokal sammenhæng

11. at fremme et tættere samarbejde og innovative tilgange mellem uddannelse og andre relevante områder, f.eks. kultur, ungdom, sport, beskæftigelse, velfærd, sikkerhed og andre former for arbejde med social inklusion, og om nødvendigt at udvikle gensidig støtte mellem sociale, kulturelle, ungdomsspecifikke, økonomiske og uddannelsesmæssige politikker for at sikre inklusion i mangfoldighed (12)

12. at fremme forskellige former for evaluering og vurdering for at sikre, at der tages højde for forskellige læringsformer

13. at overveje at anvende læseplaner og pædagogiske tilgange, der afspejler de lærendes sociale, kulturelle og andre forskelligheder

14. at støtte videregående uddannelsesinstitutioner i deres indsats for at øge underrepræsenterede gruppers deltagelse i og gennemførelse af en uddannelse og fremme ansattes og studerendes deltagelse i samfundsengagerende aktiviteter

15. at fremme integrationen af tredjelandsstatsborgere, herunder nyankomne personer, der nyder international beskyttelse, på uddannelsesområdet, bl.a. gennem sprogtilegnelse;

OPFORDRER KOMMISSIONEN TIL

1. fortsat at fremme udvekslingen af god praksis for og innovative tilgange til, hvordan alle sikres en inkluderende og lighedsorienteret uddannelse af høj kvalitet, f.eks. gennem ET 2020-arbejdsgrupperne, navnlig Arbejdsgruppen om Fremme af Medborgerskab og de Fælles Værdier Frihed, Tolerance og Ikkediskrimination ved hjælp af Uddannelse, og udviklingen af et onlinekompendium over god praksis

2. at fremme tilstrækkelige og effektive investeringer for at sikre alle en inkluderende og lighedsorienteret uddannelse af høj kvalitet, f.eks. ved hjælp af de europæiske struktur- og investeringsfonde

3. at støtte peerrådgivning på området »inklusion i mangfoldighed« inden for uddannelse ved at bringe fagfæller fra de nationale forvaltninger sammen, så de kan yde ekstern rådgivning til et land, der anmoder om støtte, og samtidig får mulighed for at udveksle erfaring og viden med hinanden. Det kunne undersøges, om peerrådgivning kan styrkes yderligere, bl.a. med korte studiebesøg mellem uddannelsesforvaltningerne

4. at styrke gensidig læring om inklusion i mangfoldighed, navnlig gennem de Erasmus+-programmer om mobilitet og faglig udvikling, der er rettet mod lærere, samt videreudvikle eTwinning, undervisningsplatformen School Education Gateway og Det Europæiske Værktøjssæt for Skoler

5. at bygge videre på arbejdet i EU's Agentur for Grundlæggende Rettigheder med at fremme gensidig respekt, ikkediskrimination, grundlæggende frihedsrettigheder og solidaritet i hele EU

6. at bygge videre på arbejdet i Det Europæiske Agentur for Udvikling af Undervisning af Personer med Særlige Behov med at give evidensbaseret information og vejledning om indførelse af inkluderende uddannelse

7. at tilrettelægge oplysningsaktiviteter som f.eks. en konference om inklusion i mangfoldighed for at sikre alle en uddannelse af høj kvalitet under hensyntagen til andre internationale organisationers lignende initiativer

8. at tage højde for disse konklusioner ved udarbejdelsen og gennemførelsen af tiltag på området for inkluderende kvalitetsuddannelse.

(1) UNESCO (2015), »Education 2030: Framework for Action — Towards inclusive and equitable quality education and lifelong learning for all«, s. 2.

(2) Fælles rapport om uddannelsesområdet fra november 2015 (ET 2020) (dok. 14440/1/15 REV 1).

(3) Erklæring om fremme af medborgerskab og de fælles værdier frihed, tolerance og ikkediskrimination ved hjælp af uddannelse, den 17. marts 2015 i Paris.

(4) Dok. 15418/16.

(5) Skoleledere, lærere og andet personale, lærende, forældre og familier.

(6) F.eks. sociale tjenester, ungdomstjenester, outreachmedarbejdere, psykologer, sygeplejersker, tale- og sprogterapeuter, erhvervsvejledere, lokale myndigheder, NGO'er, erhvervslivet, fagforeninger og volontører.

(7) »Proposal for Key principles of a Quality Framework for Early Childhood Education and Care« (forslag til nøgleprincipper for en kvalitetsramme for dagtilbud), rapport fra arbejdsgruppen om dagtilbud i Europa-Kommissionens regi, oktober 2014.

(8) Udstyr (bredbånd, 4G, støtte fra subsidieret teknologi og BYOD (Bring Your Own Device), softwareinfrastruktur, navnlig portaler og ressourcelagre, samt netværk.

(9) Systematiske incitamenter og kurser, der giver lærere mulighed for at eksperimentere med digitale pædagogikker, bl.a. vedrørende gruppeundervisning og udvælgelse og formidling af bedste praksis, både på lærerniveau og på nationalt politisk niveau.

(10) De uddannelsesmæssige visioner, politikker og strategier er nødt til at gå fra at fremme teknologi til at fremme en åben og sammenhængende kultur, der understøttes af teknologi.

(11) Konklusioner fra Rådet og repræsentanterne for medlemsstaternes regeringer, forsamlet i Rådet, om forebyggelse af radikalisering, der fører til voldelig ekstremisme (dok. 14276/16, s. 6).

(12) Erklæring om fremme af medborgerskab og de fælles værdier frihed, tolerance og ikkediskrimination ved hjælp af uddannelse, den 17. marts 2015 i Paris, s. 5.